Cheftræner Bruce Rioch mener holdet er klar til opgaven. De har set Modrica spille to gange og vil forhåbentligt drage nytte af hjemmebanefordelen. Bruce Rioch påpeger, at det i egne omgivelser er vigtigt at holde nullet. - Vi har en positiv indgangsvinkel til kampen. Vi tror på vores egne evner, og vi er klar over, at det vil være deres store mål at få scoret mod os. Et clean sheet er altid godt, men i europæisk sammenhæng er det endnu vigtigere, siger han. Cheftræneren går efter en defensiv opstilling: - Nøgleordene for os bliver koncentration, at holde vores markeringer, spille med en solid defensiv og samtidig være klar offensivt, når chancen byder sig. De vil gøre alt hvad de kan for at få scoret mod os på udebane, og vi skal vogte os for deres kontraangreb, for det er formentlig der, de bliver farligst, fortæller Bruce Rioch. Bruttotruppen lyder som følger: 1 Karim Zaza 2 Michael Jakobsen 3 Martin Pedersen 6 Steve Olfers 7 Anders Due 8 Andreas Johansson 9 Thomas Augustinussen 14 Jeppe Curth 16 Kasper Bøgelund 18 Caca 20 Simon Bræmer 23 Thomas Enevoldsen 24 Jens-Kristian Sørensen 27 Patrick Kristensen 30 Kenneth Stenild 31 Lasse Nielsen 32 Ronnie Schwartz Michael Beauchamp, Siyabonga Nomvethe og Kasper Risgård er stadig alle ukampdygtige.

Opsummering:
Klubben jagter et optimalt udgangspunkt når holdet i morgen aften tørner sammen mod FK Modrica i anden kvalifikationsrunde til Champions League